莫萬安生日
作者：趙蕃
朝代：宋

paragraphs: 員多闕少銓曹病，陛下用人多擇令。
公今秩滿代未除，召節盍來人側聽。
我知天意從民欲，要煖袴襦飽餐粥。
遂令局促滯騰驤，百里孰如天下福。
我官白下未識公，謠俗往往聞其風。
坐移不作趨走怕，政喜官曹退食同。
我嘗從容聽公說，勞心撫字催科拙。
昔人如此號循良，歎息今時異途轍。
雖然自有公論在，民之所言上其採。
舉觴不但祝長年，始立新秋甘雨霈。